REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/148-18

18. jun 2018. godine

B e o g r a d

Z A P I S N I K

31. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 15. JUNA 2018. GODINE

Sednica je počela u 14,15 časova.

 Sednici je predsedavao Marijan Rističević, predsednik Odbora.

Sednici su prisustvovali članovi Odbora: Jasmina Obradović, Veroljub Matić, Tijana Davidovac, Žarko Bogatinović, Milija Miletić, Ognjen Pantović, Radovan Jančić, Mladen Lukić, Arpad Fremond, Marjana Maraš, Miroslav Aleksić, i Milorad Mirčić.

 Sednici nisu prisustvovali članovi Odbora: Goran Ješić, Nada Lazić prof. dr Miladin Ševarlić i Nenad Božić.

 Sednici je prisustvovao predstavnik Ministarstva poljoprivrede, šumarstva i vodoprivrede: Željko Radošević, državni sekretar.

Odbor je jednoglasno usvojio sledeći

 D n e v n i r e d

1. Elementarne nepogode koje su pogodile delove Srbije i mere koje se mogu preduzeti.

Pre prelaska na rad po dnevnom redu, član Odbora Milorad Mirčić je izrazio nezadovoljstvo činjenicom da resorni ministar nije došao na sednicu Odbora, što dovodi u pitanje parlamentarnu kontrolu rada ministarstva. Ovoj sednici bi trebalo da pristvuje i ministar finansija, jer je situacija sa elementarnim nepogodama daleko složenija i zahteva znatna finansijska sredstva da bi se nastala šteta sanirala.

Predsednik Odbora je takođe izrazio nezadovoljstvo zbog nedolaska ministra, ali je izrazio i razumevanje jer se ministar i njegovi saradnici u ovom trenutku nalaze na terenu, u mestima koja su zahvaćena ovom elementarnom nepogodom, a sednica Odbora je sazvana u kratkom roku i isključivo kao sednica koja će se baviti eventualnim dopunama postojećih mera za zaštitu od nepogoda, na način da Odbor pokuša da doprinese merama koje bi obezbedile da zaštita bude delotvornija, naročito u pogledu osiguranja i da će, ako je to potrebno, razmatrati i razgovarati i o izmenama Zakona u tom delu. U narednom periodu će insistirati na dolasku resornog ministra, biće pozvan i ministar finansija kao i predstavnici „Trajal Kruševac“, domaće firme koja proizvodi automatizovane lansere koji su delotvorniji u dejstvovanju i insistiraće se i na detaljnom izveštaju o šteti nastaloj u ovoj elemnetarnoj nepogodi.

Prva tačka dnevnog reda - Elementarne nepogode koje su pogodile delove Srbije i mere koje se mogu preduzeti.

U uvodnim napomenama, Željko Radošević je izneo podatak da je 13. juna 2018. godine ispaljeno 1.173 rakete sa 11 radarskih centara, kao i da je do sada bilo 38 dana sa dejstvom, što je najviše u istoriji protivgradne zaštite. Do sada je ukupno utrošeno 7.942 protivgradne rakete, a trenutno na radarskim lanserima imamo 6.420 rakete. Naglasio je da je sistem protivgradne zaštite ušao u 2018. godinu najspremniji u poslednjih nekoliko godina, sa više od 13.000 raketa na stanju. Takođe, predstavnik mnistartva je izneo podatke o nastaloj šteti po opštinama, ali se u narednom periodu očekuje detaljan izveštaj kada se svi podaci sa terena prikupe i izvrši procena. Trenutno se radi na utvrđivanju štete sa komisijama lokalnih samouprava i dopuna lansernih stanica nedostajućim raketama, tako da one budu spremne za eventualno novo delovanje, jer prognoza Republičkog hidrometeorološkog zavoda inicira na razvoj i pojavu daljih vremenskih nepogoda. Vlada Srbije je formirala koordinacioni tim za usmeravanje i usklađivanje svih aktivnosti vezanih za utvrđivanje obima i visine štete nastale kao posledica elementarne nepogode koja je 13. juna pogodila delove teritorije RS. Na čelu tima je resorni ministar Branislav Nedimović, a u timu je i Marko Blagojević, direktor Kancelarije za upravljanje javnim ulaganjima, kao i predstavnici više ministarstava. Državni sekretar je istakao da je iz godine u godinu povećan broj zahteva za subvencionisanje premije osiguranja. U ovim okolnostima, jedini siguran sistem zaštite su protivgradne mreže. Po podacima, u 2016. i 2017. godini je preko 370 hektara intenzivnih zasada natkriveno sa mrežama.

Marijan Rističević je rekao da treba poboljšati sistem kontrole procene šteta i mogućnost davanja jednogodišnjih ili višegodišnjih licenci za osiguravajuće kuće, koje se pod određenim uslovima mogu i ukinuti. Kako bi se smanjile štete, osiguravajuće kuće treba pozvati da delimično investiraju u protivgradnu zaštitu u oblastima koja se pretežno bave voćarstvom i povrtarstvom. Što se tiče protivgradne zaštite, potrebni su prekogranični projekti sa susednim državama, a problem linije preleta aviona i u pograničnim područjima gde je otežano ili nemoguće dejstvo raketa, rešiti tako što bi za ta područja, subvencija za osiguranje bila veća.

U diskusiji su učestvovali narodni poslanici: Marijan Rističević, Milija Miletić, Marjana Maraš, Miroslav Aleksić i Milorad Mirčić.

Nakon rasprave o tački dnevnog reda, Odbor je jednoglasno doneo sledeći

 Z a k lj u č a k

Povodom elementarnih nepogoda, Odbor preporučuje Vladi, Ministarstvu i nadležnim organima, brzu popunu protivgradnim raketama. Odbor preporučuje da se što brže, u skladu sa maksimalnim mogućnostima države i lokalnih samouprava, pomogne pogođenim područjima, odnosno poljoprivrednim proizvođačima. Odbor će u narednom periodu održati sednicu i razmatrati mogućnost poboljšanja u odbrani od grada, osiguranja, reosiguranja, naplate i otklanjanje šteta.

Pošto drugih pitanja i predloga nije bilo, sednica je zaključena u 15,20 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević